title: Padomes Īstenošanas lēmums (ES) 2016/543 (2016. gada 15. februāris), ar ko apstiprina Grieķijas korekciju programmu (2015/1182)

text:
               7.4.2016

               LV

               Eiropas Savienības Oficiālais Vēstnesis

               L 91/26

         PADOMES ĪSTENOŠANAS LĒMUMS (ES) 2016/543
   (2016. gada 15. februāris),
   ar ko apstiprina Grieķijas korekciju programmu (2015/1182) (1)

   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes Regulu (ES) Nr. 472/2013 (2013. gada 21. maijs) par to eurozonas dalībvalstu ekonomiskās un budžeta uzraudzības pastiprināšanu, kurās ir vai kurām draud nopietnas finanšu stabilitātes grūtības (2), un jo īpaši tās 7. panta 2. punktu,
   ņemot vērā Eiropas Komisijas priekšlikumu,
   tā kā:

               (1)

               Regulā (ES) Nr. 472/2013 ir paredzēti noteikumi par to, kā apstiprināma makroekonomikas korekciju programma dalībvalstij, kas saņem finanšu atbalstu, tostarp no Eiropas finanšu stabilizācijas mehānisma (EFSM). Šiem noteikumiem ir jābūt saskaņotiem ar noteikumiem, ko nosaka Padomes Regula (ES) Nr. 407/2010 (3), ar ko izveido EFSM.

               (2)

               Grieķijai ir piešķirts finanšu atbalsts no EFSM ar Padomes Īstenošanas lēmumu (ES) 2016/542 (4) par Savienības īstermiņa finanšu palīdzības piešķiršanu Grieķijai.

               (3)

               Lai nodrošinātu konsekvenci, apstiprinot makroekonomikas korekciju programmu Grieķijai saskaņā ar Regulu (ES) Nr. 472/2013, būtu jāatsaucas uz attiecīgajiem Īstenošanas lēmuma (ES) 2016/542 noteikumiem,

         IR PIEŅĒMUSI ŠO LĒMUMU.
   1. pants
   Ar šo apstiprina Īstenošanas lēmuma (ES) 2016/542 3. panta 3. punktā minētos pasākumus, kas Grieķijai jāveic kā daļa no korekciju programmas.
   2. pants
   Šis lēmums stājas spēkā tā paziņošanas dienā.
   3. pants
   Šis lēmums ir adresēts Grieķijas Republikai.
   4. pants
   Šo lēmumu publicē Eiropas Savienības Oficiālajā Vēstnesī.

      Briselē, 2016. gada 15. februārī

            Padomes vārdā –

            priekšsēdētājs

         M.H.P. VAN DAM

      (1)  Šis dokuments sākotnēji tika pieņemts tikai angļu valodā un publicēts OV L 192, 18.7.2015., 19. lpp.

      (2)  OV L 140, 27.5.2013., 1. lpp.

      (3)  Padomes Regula (ES) Nr. 407/2010 (2010. gada 11. maijs), ar ko izveido Eiropas finanšu stabilizācijas mehānismu (OV L 118, 12.5.2010., 1. lpp.).

      (4)  Skatīt šā Oficiālā Vēstneša 22. lpp.


title: 2014/495/Euratom: Padomes Lēmums ( 2014. gada 16. jūnijs ), ar ko apstiprina, ka Eiropas Komisija Eiropas Atomenerģijas kopienas vārdā noslēdz Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Gruziju, no otras puses

text:
               30.8.2014

               LV

               Eiropas Savienības Oficiālais Vēstnesis

               L 261/744

         PADOMES LĒMUMS
   (2014. gada 16. jūnijs),
   ar ko apstiprina, ka Eiropas Komisija Eiropas Atomenerģijas kopienas vārdā noslēdz Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Gruziju, no otras puses
   (2014/495/Euratom)
   EIROPAS SAVIENĪBAS PADOME,
   ņemot vērā Eiropas Atomenerģijas kopienas dibināšanas līgumu un jo īpaši tā 101. panta otro daļu,
   ņemot vērā Eiropas Komisijas priekšlikumu,
   tā kā:

               (1)

               Padome 2010. gada 10. maijā pilnvaroja Komisiju sākt sarunas ar Gruziju par jauna nolīguma noslēgšanu starp Savienību un Gruziju, kurš aizstātu Partnerības un sadarbības nolīgumu (1).

               (2)

               Ņemot vērā ciešās vēsturiskās attiecības un pakāpeniski ciešākas saiknes starp pusēm, kā arī to vēlmi stiprināt un paplašināt attiecības vērienīgā un radošā veidā, sarunas par Asociācijas nolīgumu starp Eiropas Savienību un Eiropas Atomenerģijas Kopienu un to dalībvalstīm, no vienas puses, un Gruziju, no otras puses (“nolīgums”), tika sekmīgi pabeigtas, parafējot nolīgumu 2013. gada 29. novembrī.

               (3)

               2014. gada 10. martā Komisija ierosināja Padomei, ka nolīgums būtu jāparaksta Savienības vārdā un jāpiemēro provizoriski saskaņā ar nolīguma 431. pantu, ņemot vērā tā noslēgšanu vēlāk.

               (4)

               Nolīgumā ietverti arī jautājumi, kuri ir Eiropas Atomenerģijas Kopienas kompetencē, proti, tie, kas uzskaitīti nolīguma 298. panta k) punktā.

               (5)

               Tāpēc nolīgums būtu jānoslēdz arī Eiropas Atomenerģijas kopienas vārdā attiecībā uz jautājumiem, kuri ir Euratom līguma darbības jomā.

               (6)

               Nolīguma parakstīšana un noslēgšana ir atkarīga no atsevišķas procedūras, kas paredzēta jautājumiem, uz kuriem attiecas Līgums par Eiropas Savienību un Līgums par Eiropas Savienības darbību.

               (7)

               Saskaņā ar Euratom līguma 102. pantu nolīgums nestājas spēkā attiecībā uz Eiropas Atomenerģijas kopienu, kamēr dalībvalstis nav informējušas Komisiju, ka šāds nolīgums ir stājies spēkā saskaņā ar to attiecīgo valsts tiesību aktu noteikumiem.

               (8)

               Tāpēc būtu jāapstiprina, ka Komisija Eiropas Atomenerģijas kopienas vārdā noslēdz nolīgumu,

         IR PIEŅĒMUSI ŠO LĒMUMU.
   1. pants
   Ar šo tiek apstiprināts, ka Eiropas Komisija Eiropas Atomenerģijas kopienas vārdā noslēdz Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Gruziju, no otras puses (2).
   2. pants
   Šis lēmums stājas spēkā nākamajā dienā pēc tā pieņemšanas.

      Luksemburgā, 2014. gada 16. jūnijā

            Padomes vārdā –

            priekšsēdētājs

         G. KARASMANIS

      (1)  Partnerības un sadarbības nolīgums starp Eiropas Kopienām un to dalībvalstīm, no vienas puses, un Gruziju, no otras puses (OV L 205, 4.8.1999., 3. lpp.).

      (2)  Nolīguma teksts ir pievienots Lēmumam par to, lai Eiropas Savienības vārdā parakstītu un provizoriski piemērotu Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Gruziju, no otras puses (skatīt šā Oficiālā Vēstneša 1. lpp.).